**A wyf yn gymwys i fod yn gwnstabl gwirfoddol?**

Mae'r canllawiau ar gyfer ymuno â'r Gwnstabliaeth Wirfoddol fwy neu lai yn union yr un peth â'r rhai ar gyfer swyddog yr heddlu rheolaidd.

Rydym yn annog pobl o bob cefndir i ymuno â'r sefydliad. Fodd bynnag, nid yw rhai galwedigaethau yn gydnaws â dod yn gwnstabl gwirfoddol, er enghraifft os ydych yn aelod o'r lluoedd arfog, yn borthor neu'n gweithio i sefydliad diogelwch.

Am ragor o wybodaeth ewch i [Gylchlythyr NPIA 01/2011](http://recruit.college.police.uk/Special/Documents/npia-01-20112835.pdf%22%20%5Ct%20%22_blank)

**Oedran**
Mae'n rhaid i chi fod yn 18 oed o leiaf i fod yn Gwnstabl Gwirfoddol. Does dim uchafswm oedran, ond cofiwch fod rhaid i ymgeiswyr allu bodloni'r gofynion ffitrwydd, meddygol a golwg ar gyfer y rôl hon.

**Cenedligrwydd**
Mae'n rhaid i chi fod yn Ddinesydd Prydeinig, yn ddinesydd o'r Ardal Economaidd Ewropeaidd (AEE) neu'r Swistir, yn ddinesydd y Gymanwlad neu'n ddinesydd tramor heb unrhyw gyfyngiadau aros yn y Deyrnas Unedig. Yn unol â chanllawiau'r Swyddfa Gartref a Pholisi Fetio Cenedlaethol Cymdeithas Prif Swyddogion yr Heddlu, hoffem atgoffa ymgeiswyr fod yn rhaid iddynt fod wedi byw yn y DU yn barhaol am gyfnod o dair blynedd yn union cyn gwneud cais. Mae hyn er mwyn bodloni'r gofyniad i fetio pob ymgeisydd mewn modd teg ac nid oes gan wasanaeth Heddlu'r DU ar hyn o bryd unrhyw ffordd o hwyluso profion fetio dramor i'r un graddau sy'n angenrheidiol ar gyfer y rheini sydd wedi bod yn byw yn y DU. Ni allwn benodi ymgeiswyr nad ydynt wedi cael eu fetio.

**Addysg**
Mae'n rhaid eich bod wedi ennill cymhwyster lefel 3 (Safon Uwch neu safon gyfatebol) neu wedi cwblhau'r asesiad rhesymu a chyfrifo llafar ar-lein yn llwyddiannus. Noder bod yn rhaid i chi lanlwytho eich tystysgrif cymhwyster berthnasol wrth i chi gyflwyno eich cais. Os nad oes gennych dystysgrif ddilys ar adeg cyflwyno'r cais, ni fyddwch yn gallu gwneud cais.

**Ffitrwydd Corfforol**
Mae'n rhaid i chi fod yn ffit yn gorfforol er mwyn ymgymryd â dyletswyddau Cwnstabl Gwirfoddol yn llwyddiannus. Mae'n rhaid i bob ymgeisydd basio prawf ffitrwydd cyn cael ei benodi. Ar gyfer y prawf dygnwch, gofynnir i chi redeg yn ôl ac ymlaen ar drac 15 metr gan gadw amser â chyfres o synau bipian, bydd y synau bipian yn mynd yn gyflymach hyd at lefel 5.4 wrth i'r prawf fynd yn ei flaen.

**Iechyd**
Mae'n rhaid i'r ymgeiswyr fod yn iach yn feddyliol ac yn gorfforol er mwyn delio â phwysau a gofynion gwaith y rôl.

Cyn iddynt gael eu penodi, gofynnir i ymgeiswyr llwyddiannus sy'n cael cynnig swydd amodol lenwi holiadur meddygol a chael archwiliad meddygol, a fydd hefyd yn cynnwys prawf golwg a mesur màs y corff (BMI). Yn ôl cylchlythyr 59/2004 presennol y Swyddfa Gartref mae hyn rhwng 18 a 30. Efallai y caiff cais ymgeiswyr nad ydynt yn cyrraedd y safon hon ei ohirio a / neu na chânt eu penodi.

Ni chaiff ymgeiswyr sy'n Gwnstabliaid Gwirfoddol â BMI dros hynny eu hystyried yn ffit oni fydd canran o fraster y corff yn llai na 30% i ddynion neu 36% i fenywod. Bydd methu â chyrraedd y safonau meddygol a golwg yn golygu na allwch gael eich penodi. Darllenwch y cwestiynau cyffredin i weld y gofynion o ran golwg.

Os oes gennych anabledd, byddwn yn gwneud addasiadau lle y bo'n rhesymol i ni wneud hynny.

**Cyfyngiadau Taldra**
Nid oes unrhyw ofynion o ran taldra.

**Tatŵs**
Gall ymgeiswyr â thatŵs gweledol fod yn gymwys i gael eu penodi. Caiff pob achos ei ystyried yn ôl ei rinwedd ei hun, gan ystyried nifer, natur, maint, amlygrwydd, ymddangosiad a lleoliad y tatŵs. Rhaid i'r tatŵs beidio â bod yn sarhaus yn erbyn cyd-weithwyr neu aelodau'r cyhoedd na disodli urddas eich rôl o fewn yr Heddlu. Ystyrir bod tatŵs ar y gwddf, yr wyneb neu'r dwylo yn annerbyniol ond, o dan rai amgylchiadau, mae'n bosibl yr ystyrir maint, natur ac amlygrwydd y tatŵ. Os bydd ymgeiswyr yn dewis cael unrhyw datŵs ychwanegol yn ystod y broses recriwtio, ar ôl llwyddo yn y gwiriadau cymhwysedd, nhw sy'n gyfrifol am roi gwybod i'r adran Adnoddau Dynol a darparu lluniau priodol y bydd angen eu gwirio.

**Statws Ariannol**
Bydd statws ariannol pob ymgeisydd yn cael ei archwilio. Cynhelir yr archwiliadau hyn oherwydd bydd gan Gwnstabliaid Gwirfoddol fynediad i wybodaeth freintiedig a all eu gwneud yn agored i lygredd. Caiff unrhyw ymgeiswyr sydd â dyfarniadau Llys Sirol yn eu herbyn nad ydynt wedi'u bodloni, sydd wedi eu cofrestru'n fethdalwyr â symiau sy'n ddyledus o hyd, eu gwrthod. Os ydych wedi talu eich dyledion methdalu yna bydd angen i chi ddarparu Tystysgrif Boddhad gyda'ch cais.

**Cofnod Troseddol**
Efallai y byddwch dal yn gymwys i ymuno â gwasanaeth yr heddlu os oes gennych fân euogfarnau/rhybuddiadau, ond mae rhai troseddau ac amodau a fydd yn golygu eich bod yn anghymwys. Mae'n RHAID i chi nodi pob euogfarn am droseddau blaenorol, rhybuddiadau ffurfiol (gan gynnwys rhybuddiadau a gafwyd fel person ifanc) ac unrhyw achos o rwymo i gadw'r heddwch a osodwyd gan y llysoedd. Dylech hefyd gynnwys pob euogfarn draffig. Oherwydd natur plismona, mae'n hanfodol ein bod yn fetio ymgeiswyr llwyddiannus yn drylwyr cyn y gallant ymuno â'r rhaglen.

**Ceisiadau blaenorol**
Dim ond i un cwnstabaliaeth yr heddlu ar y tro y gallwch wneud cais. Os ydych wedi gwneud cais aflwyddiannus i ymuno â phroses recriwtio Cwnstabl Gwirfoddol yn flaenorol, mae'n rhaid i chi aros chwe mis o'r adeg y cawsoch eich gwrthod cyn y gallwch wneud cais eto.

**Aelodaeth o Blaid Genedlaethol Prydain (BNP) neu sefydliad tebyg**
Mae gan Wasanaeth yr Heddlu bolisi o wahardd unrhyw un o'i swyddogion neu ei staff rhag ymaelodi â'r BNP neu sefydliad tebyg y gall eu nodau, eu hamcanion neu eu datganiadau fod yn groes i'r ddyletswydd i hyrwyddo cydraddoldeb hiliol. Os ydych yn aelod o'r BNP neu sefydliad tebyg, neu wedi bod yn aelod o'r BNP neu sefydliad tebyg, caiff eich cais ei wrthod.